Mobilios dezinfekcijos brigados

Transporto priemonės dezinfekuojamos ir vėdinamos dar intensyviau – mieste jau veikia mobiliosios valymo brigados, dezinfekciją atlieka vežėjai, papildomai jungiasi ir „Grindos" darbuotojai, savanorių pajėgos. Vairuotojų darbo vietas vežėjai jau savaitgalį fiziškai atskyrė juostomis, įlipti ir išlipti pro priekines duris keleiviams draudžiama.

Tvarkaraščiai kol kas nekoreguojami, visi jie skelbiami www.stops.lt. Keleiviams SĮ „Susisiekimo paslaugos" primena rūpintis savimi ir aplinkiniais, esant galimybei likti namuose.

Tik sėdimos vietos

„Šiuo metu mūsų prioritetas yra viešajame transporte stiprinti dezinfekciją, užtikrinti sveikatos apsaugą – keleivių, vairuotojų, viešojo transporto kontrolierių. Autobusai ir troleibusai kursuos, išskyrus naktinius maršrutus, tačiau bene svarbiausia, kaip ir kitose viešose vietose, laikytis atstumo.

Vairuotojų darbo vietas vežėjai atskyrė juostomis, įlipti ir išlipti pro priekines duris keleiviams draudžiama.

Nuo pirmadienio leisime tik sėdimas vietas, koordinuosime srautus, pačias transporto priemones dar dažniau dezinfekuosime, vėdinsime.

Viešojo transporto kontrolieriai šiuo laikotarpiu daugiau dirbs stotelėse, į transporto priemonių vidų lips rečiau. Be to, autobusai, troleibusai stotelėse prireikus stovės kiek ilgiau nei įprastai, kad net ir natūraliai sumažėjus srautams nebūtų jokios grūsties, keleiviai galėtų įlipti be skubos, ne per priekines duris. Stebėsime keleivių srautus ir pagal poreikį pritaikysime tvarkaraščius. Visus raginu likti namuose, o jei tikrai reikia juos palikti, viešajame transporte elkitės sąmoningai, trumpesnius atstumus paėjėkite, nepamirškite dviračių, kitų judėjimo alternatyvų", – sako SĮ „Susisiekimo paslaugos" direktorė Modesta Gusarovienė.

Vairuotojų ir keleivių apsaugai nuo šio savaitgalio fiziškai juostomis atskirtos viešojo transporto vairuotojų darbo vietas, o keleivių įlipimas ir išlipimas pro priekines duris draudžiamas. Be to, visiems vairuotojams platinamos rekomendacijos, kaip saugotis nuo virusų, užtikrinti asmeninę higieną, dalijamos dezinfekcinės servetėlės rankoms ir paviršiams valyti.

Nuo šio pirmadienio dar labiau intensyvinama visų maršrutų transporto priemonių dezinfekcija. Juos reguliariai valys ne tik vežėjai, mobiliosios brigados, tačiau ir „Grindos" darbuotojai, savanorių pajėgos tam, kad būtų užtikrinta maksimali kiekvieno autobuso ir troleibuso higiena.

Vežėjams parengti nurodymai dėl privalomo viešojo transporto vėdinimo. Mobili valytojų brigada ir toliau dezinfekuos kiekvieną iš Vilniaus oro uosto važiuojantį autobusą. Jiems įvažiavus į teritoriją ir išleidus keleivius, transporto priemonės operatyviai valomos ir į miesto pusę judančius keleivius jau pasitinka dezinfekuotos.

Kokie kiti pasikeitimai galioja viešajame transporte?

Viešojo transporto kontrolieriai laikosi visų rekomendacijų saugodami ir keleivius, ir vieni kitus. Pagrindinė jų funkcija šiuo laikotarpiu yra prižiūrėti bendrą tvarką ir keleivių srautus, priminti keleiviams viešojo transporto pakeitimus. Kontrolė turi visas dezinfekcines priemones – rankų ir paviršių valymo skysčio, respiratorių, vienkartines pirštines, šluostes. Taip pat kontroliuoti keleivių srautus esant poreikiui padės savanoriai, kurie stotelėse primins keleiviams ir galiojančią tvarką – jog būtina laikytis atstumo, leidžiamos tik sėdimos vietos, įlipimas ir išlipimas ne per priekines duris.

Vairuotojai viešajame transporte laikinai neprekiauja vienkartiniais popieriniais bilietais. Kelionės bilietus galima įsigyti m.Ticket, Trafi mobiliosiose programėlėse, pildyti Vilniečio kortelę savitarnoje: https://mano.vilniustransport.lt/, taip pat pirkti ar pildyti Vilniečio kortelę platinimo vietose – RIMI, Maxima prekybos centruose, Lietuvos pašto skyriuose, „Narvesen" ir Lietuvos spauda kioskuose. Platinimo vietų įprastinis darbo laikas ir tvarka gali keistis.

Bilietų kontrolė vyksta, tačiau tolerantiškai ir lanksčiai, nes svarbiausia šiuo laikotarpiu yra informacijos keleiviams suteikimas. Kadangi dėl saugumo viešojo transporto vairuotojai laikinai neparduoda bilietų, kontrolė šią situaciją taip pat žino, visus atvejus vertina individualiai ir supratingai.

SĮ „Susisiekimo paslaugos" ir sostinės vežėjai stebi situaciją, operatyviai reaguoja. Keleivių prašoma supratingumo ir atsakingo elgesio viešajame transporte.